
REPUBLIKA HRVATSKA

KARLOVAČKA ŽUPANIJA

OPĆINA RIBNIK

OPĆINSKO VIJEĆE

KLASA:  410-06/23-01/1
URBROJ: 2133-21-01-23-4
Ribnik, 14. prosinca  2023.g.

Na temelju članka 41. stavka 4. i članka 42. stavka 1., a u svezi s člankom 20. Zakona o lokalnim porezima („Narodne novine“ br. 115/16 , 101/17, 114/22 i 114/23.) i članka 31. Statuta Općine Ribnik (“Glasnik Karlovačke županije” broj 18/13, 17/16, 04/18, 21/20, 19/21 i 13/22), Općinsko vijeće Općine Ribnik na svojoj 15. redovnoj sjednici održanoj dana  14. prosinca 2023. godine, donijelo je
O D L U K U 

O POREZIMA OPĆINE RIBNIK 

I. OPĆE ODREDBE

Članak 1.

Ovom se Odlukom propisuju vrste poreza koje pripadaju Općini Ribnik, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina,  kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.
II. VRSTE POREZA

Članak 2.

Općinski porezi jesu:

1. porez na potrošnju,

2. porez na kuće za odmor,

3. porez na korištenje javnih površina.

III. POREZ NA POTROŠNJU

Članak 3.

Stopa poreza na potrošnju iznosi 3,00 %.
Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

IV. POREZ NA KUĆE ZA ODMOR

Članak 5.

Porez na kuće za odmor plaća se u visini od 4,00 eura / m2 korisne površine kuće za odmor na području Općine Ribnik.
Članak 6.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava.

V. POREZ NA KORIŠTENJE JAVNIH POVRŠINA

Članak 7.

Javnom površinom smatraju se prostori na trgovima, pločnicima i drugi javni prostori koji se daju u zakup na temelju natječaja ili drugog odgovarajućeg akta o davanju u zakup javnih površina.

Članak 8.

Porez na korištenje javnih površina plaćaju pravne i fizičke osobe koje koriste javne površine na području Općine Ribnik, a utvrđuje se u visini od 1,00 EUR dnevno po m² zauzete površine. 
Članak 9.

Porez za  korištenje javne površine plaća se unaprijed prilikom podnošenja zahtjeva za izdavanje odobrenja za korištenje javne površine. 

Članak 10.

Od plaćanja poreza na korištenje javnih površina izuzimaju  se  organizatori humanitarnih, kulturnih, sportskih, prosvjetno-edukativnih te ostalih manifestacija koje su u interesu promocije Općine Ribnik.

Članak 11.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjel Općine Ribnik.

VI.  DAVANJE OVLASTI FINA-i
Članak 12.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 13.

Postupci utvrđivanja poreza započeti po odredbama Odluke o općinskim porezima Općine Ribnik  (Glasnik Karlovačke županije 44/17, Narodne novine br. 2/2018), koji nisu dovršeni do stupanja na snagu ove Odluke, dovršiti će se prema odredbama Odluke o općinskim porezima Općine Ribnik  (Glasnik Karlovačke županije 44/17, Narodne novine br. 2/2018)
Članak 14.

Stupanjem na snagu ove Odluke, prestaje važiti Odluka o općinskim porezima Općine Ribnik (Glasnik Karlovačke županije  44/17, Narodne novine br. 2/2018 ).
Članak 15.

Ova Odluka objavit će se u »Službenom glasniku Općine Ribnik“ i „Narodnim novinama“, a stupa na snagu 1. siječnja 2024. godine.

PREDSJEDNICA

OPĆINSKOG VIJEĆA

Gabi Tomašić
Dostaviti:  
1. Ministarstvo financija, Sektor za financijski i proračunski nadzor 
e-dostava: nadzor.zakonitosti@mfin.hr    
2. Službeni glasnik Općine Ribnik, 
3. Narodne novine

4. Porezna uprava: lokalni.porezi@porezna-uprava.hr
5. Dokumentacija, 
6. Pismohrana.
